b'\n_START_ARTICLE_\nAnton Gaspari\n_START_SECTION_\n\xc5\xbdivljenje in delo\n_START_PARAGRAPH_\nAnton Gaspari je mlaj\xc5\xa1i brat slikarja Maksima Gasparija. Pisal je pesmi in pripovedno prozo. Leta 1908 do 1912 se je \xc5\xa1olal na u\xc4\x8ditelji\xc5\xa1\xc4\x8du v Ljubljani. Od 1. novembra 1912 je pou\xc4\x8deval v Babnem Polju, med letoma 1926 in 1937 je bil ravnatelj Dr\xc5\xbeavne me\xc5\xa1\xc4\x8danske \xc5\xa1ole na Rakeku, kasneje pa pou\xc4\x8deval tudi v Globasnici na Koro\xc5\xa1kem in na me\xc5\xa1\xc4\x8danski \xc5\xa1oli v Kr\xc5\xa1kem. 1911 je za\xc4\x8del pod psevdonimom Tone Rakov\xc4\x8dan objavljati pesmi in \xc4\x8drtice v \xc4\x8dasopisu Zvon\xc4\x8dek in nato tudi v \xc4\x8dasopisu Doma\xc4\x8de ognji\xc5\xa1\xc4\x8de. 1916 je sodeloval pri uredni\xc5\xa1tvu revije Slovan, med 1932 in 1940 pa je bil urednik revije Razori. Ob koro\xc5\xa1kem plebiscitu je bil eden glavnih sourednikov pri mladinski reviji Mlada Jugoslavija._NEWLINE_Leta 1923 je s Pavletom Ko\xc5\xa1irjem izdal zbirko koro\xc5\xa1kih pravljic in popevk, zbranih na Koro\xc5\xa1kem, z naslovom Gor \xc4\x8dez izaro. Z bratom Maksimom je leta 1924 objavil didakti\xc4\x8dni priro\xc4\x8dnik Pratika za deco. Strokovne \xc4\x8dlanke je objavljal v pedago\xc5\xa1kih \xc4\x8dasopisih, leposlovje pa v \xc4\x8dasopisih Prosveta, \xc5\xbdenski svet, Gruda, Doma\xc4\x8di prijatelj. Pesmi v leposlovnih revijah imajo eroti\xc4\x8dno vsebino in se zgledujejo po slovenskih narodnih pesmih, \xc5\xa1egah in obi\xc4\x8dajih.'